Guðný Bjarnadóttir læknir segir að Kristinn E. Andrésson, fyrrverandi þingmaður og ritstjóri, hafi beitt hana kynferðislegu ofbeldi þegar hún var níu ára. Þetta kemur fram í aðsendri grein eftir Guðnýju í Morgunblaðinu í dag. Hún þagði yfir leyndarmálinu í 60 ár.
Guðný segir að ástæða greinarskrifanna sé vondar minningar sem ný bók um Kristin og eiginkonu hans, Þóru Vigfúsdóttur, veki upp. Í bókinni, Kristinn og Þóra: Rauðir þræðir, sé reynslu Guðnýjar ekki getið enda hafi hún þagað um málið í sex áratugi. Guðný segir frá heimsókn sinni til þeirra hjóna þegar hún var níu ára. Kristinn hafi þar káfað á henni, rekið tunguna upp í hana og boðið henni upp í Heiðmörk er hann keyrði hana aftur heim. Guðný neitaði því boði. Nokkrum mánuðum síðar hafi Kristinn svo misnotað hana með svipuðum hætti inni á heimili hennar.
Rósa Magnúsdóttir sagnfræðingur, höfundur bókarinnar hefur rætt við Guðnýju, og segir Rósa í viðtali við fréttastofu að hún hafi hvatt Guðnýju til að segja frá málinu. Hún segir að ekki hafi fleiri konur haft samband við sig. Guðný segist hafa hlíft foreldrum sínum frá málinu og leyft þeim að deyja án þess að heyra af því.
Kristinn E Andrésson lést 1973. Hann sat á þingi fyrir Sameiningarflokk alþýðu - Sósíalistaflokkinn frá 1942 til 1946. Hann var einn áhrifamesti leiðtogi íslenskra kommúnista á síðustu öld og ritstjóri Tímarits Máls og menningar í þrjá áratugi.
Sextíu og níu ára gömul kona segir að Kristinn E, Andrésson, einn helsti frömuður íslenskra kommúnista á síðustu öld, hafi beitt hana kynferðisofbeldi þegar hún var barn. Hún þagði yfir leyndarmálinu í sextíu ár. 